title: 2018 m. spalio 9 d. Tarybos sprendimas (ES) 2018/1518, kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Banco de España išorės auditoriaus

text:
12.10.2018

                  LT

                  Europos Sąjungos oficialusis leidinys

                  L 256/63

         TARYBOS SPRENDIMAS (ES) 2018/1518
         2018 m. spalio 9 d.
         kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Banco de España išorės auditoriaus
         EUROPOS SĄJUNGOS TARYBA,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą (Nr. 4) dėl Europos centrinių bankų sistemos ir Europos Centrinio Banko statuto, ypač į jo 27 straipsnio 1 dalį,
         atsižvelgdama į 2018 m. rugsėjo 6 d. Europos Centrinio Banko rekomendaciją, skirtą Europos Sąjungos Tarybai dėl Banco de España išorės auditoriaus (ECB/2018/22) (1),
         kadangi:

                     (1)

                     Europos Centrinis Bankas (ECB) ir valstybių narių, kurių valiuta yra euro, nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Europos Sąjungos Taryba;

                     (2)

                     dabartinio Banco de España išorės auditoriaus, įgaliojimai baigėsi po 2017 finansinių metų audito. Todėl būtina paskirti išorės auditorių nuo 2018 finansinių metų;

                     (3)

                        Banco de España išorės auditoriumi 2018–2020 finansiniams metams pasirinko laikiną įmonių asociaciją Mazars Auditores, S.L.P. - Mazars, S.A., numatant galimybę pratęsti įgaliojimus 2021 ir 2022 finansiniams metams;

                     (4)

                     ECB valdančioji taryba rekomendavo laikiną įmonių asociaciją Mazars Auditores, S.L.P. - Mazars, S.A. skirti Banco de España išorės auditoriumi 2018–2020 finansiniams metams, numatant galimybę pratęsti įgaliojimus 2021 ir 2022 finansiniams metams;

                     (5)

                     atsižvelgiant į ECB valdančiosios tarybos rekomendaciją, reikėtų atitinkamai iš dalies pakeisti Tarybos sprendimą 1999/70/EB (2),

               PRIĖMĖ ŠĮ SPRENDIMĄ:

            1 straipsnis
            Sprendimo 1999/70/EB 1 straipsnio 3 dalis pakeičiama taip:

                  „3.   Laikina įmonių asociacija Mazars Auditores, S.L.P. - Mazars, S.A. patvirtinama Banco de España išorės auditoriumi 2018–2020 finansiniams metams.“

            2 straipsnis
            Šis sprendimas įsigalioja pranešimo apie jį dieną.

            3 straipsnis
            Šis sprendimas skirtas ECB.

            Priimta Liuksemburge 2018 m. spalio 9 d.

                  Tarybos vardu

                  Pirmininkė

               E. KÖSTINGER

            (1)  OL C 325, 2018 9 14, p. 1.

            (2)  1999 m. sausio 25 d. Tarybos sprendimas 1999/70/EB dėl nacionalinių centrinių bankų išorės auditorių (OL L 22, 1999 1 29, p. 69).


title: 2018 m. spalio 15 d. Tarybos sprendimas (ES) 2018/1582 dėl pozicijos, kurios Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Vietnamo Socialistinės Respublikos pagrindų susitarimu dėl visapusės partnerystės ir bendradarbiavimo, dėl Jungtinio komiteto darbo tvarkos taisyklių priėmimo, pakomitečių ir specializuotų darbo grupių steigimo ir jų įgaliojimų patvirtinimo

text:
22.10.2018

                  LT

                  Europos Sąjungos oficialusis leidinys

                  L 263/61

         TARYBOS SPRENDIMAS (ES) 2018/1582
         2018 m. spalio 15 d.
         dėl pozicijos, kurios Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Vietnamo Socialistinės Respublikos pagrindų susitarimu dėl visapusės partnerystės ir bendradarbiavimo, dėl Jungtinio komiteto darbo tvarkos taisyklių priėmimo, pakomitečių ir specializuotų darbo grupių steigimo ir jų įgaliojimų patvirtinimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2016 m. spalio 1 d. įsigaliojo Europos Sąjungos bei jos valstybių narių ir Vietnamo Socialistinės Respublikos pagrindų susitarimas dėl visapusės partnerystės ir bendradarbiavimo (1) (toliau – Susitarimas);

                     (2)

                     Susitarimo 52 straipsnio 1 dalimi įsteigiamas Jungtinis komitetas, kurio viena iš užduočių yra tinkamas Susitarimo veikimo ir įgyvendinimo užtikirnimas;

                     (3)

                     Susitarimo 52 straipsnio 5 dalyje nustatyta, kad Jungtinis komitetas nustato savo darbo tvarkos taisykles, o 52 straipsnio 3 dalyje nustatyta, kad jis įsteigia pakomitečius ir specializuotas darbo grupes;

                     (4)

                     siekiant užtikrinti veiksmingą Susitarimo įgyvendinimą, Jungtinio komiteto darbo tvarkos taisyklės turėtų būti priimtos kuo greičiau;

                     (5)

                     todėl Sąjungos pozicija Jungtiniame komitete dėl visapusės partnerystės ir bendradarbiavimo, dėl Jungtinio komiteto darbo tvarkos taisyklių priėmimo, pakomitečių ir specializuotų darbo grupių steigimo ir jų įgaliojimų patvirtinimo turėtų būti grindžiama pridėtais Jungtinio komiteto sprendimų projektais,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi pirmame Jungtinio komiteto, įsteigto pagal Europos Sąjungos bei jos valstybių narių ir Vietnamo Socialistinės Respublikos pagrindų susitarimo 52 straipsnį, posėdyje dėl Jungtinio komiteto darbo tvarkos taisyklių priėmimo ir pakomitečių ir specializuotų darbo grupių įsteigimo ir jų įgaliojimų patvirtinimo, grindžiama prie šio sprendimo pridedamais Jungtinio komiteto sprendimų projektais.

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               F. MOGHERINI

            (1)  OL L 329, 2016 12 3, p. 8.

            1 PRIEDAS

                  ES IR VIETNAMO JUNGTINIO KOMITETO SPRENDIMAS Nr. 1/…
                  … m. … … d.
                  kuriuo priimamos jo darbo tvarkos taisyklės
                  ES IR VIETNAMO JUNGTINIS KOMITETAS,
                  atsižvelgdamas į Europos Sąjungos bei jos valstybių narių ir Vietnamo Socialistinės Respublikos pagrindų susitarimą dėl visapusės partnerystės ir bendradarbiavimo (toliau – Susitarimas), ypač į jo 52 straipsnį,
                  kadangi:

                              (1)

                              Susitarimas įsigaliojo 2016 m. spalio 1 d.;

                              (2)

                              siekiant prisidėti prie veiksmingo Susitarimo įgyvendinimo, turėtų būti priimtos Jungtinio komiteto darbo tvarkos taisyklės;

                        NUSPRENDĖ:

                     Vienintelis straipsnis
                     Priimamos A priede pateiktos Jungtinio komiteto darbo tvarkos taisyklės.

                     Priimta … xxxx

                           ES ir Vietnamo jungtinio komiteto vardu

                           Pirmininkas

               A PRIEDAS

                  Jungtinio komiteto darbo tvarkos taisyklės

                  1 straipsnis
                  Uždaviniai ir sudėtis

                     1.   Jungtinis komitetas vykdo uždavinius, numatytus Europos Sąjungos bei jos valstybių narių ir Vietnamo Socialistinės Respublikos pagrindų susitarimo dėl visapusės partnerystės ir bendradarbiavimo (toliau – Susitarimas) 52 straipsnyje.

                     2.   Jungtinį komitetą sudaro abiejų Šalių aukščiausio lygio atstovai.

                  2 straipsnis
                  Posėdžiai

                     1.   Eilinius posėdžius Jungtinis komitetas rengia kasmet. Jungtinio komiteto posėdžius šaukia jo pirmininkas. Posėdžiai rengiami pakaitomis Hanojuje ir Briuselyje abipusiu sutarimu nustatytu metu. Jungtinis komitetas bet kurios Šalies prašymu, jei Šalys sutinka, gali rengti neeilines sesijas.

                     2.   Jei abi Šalys sutinka, Jungtinio komiteto posėdžiai gali būti išimties tvarka rengiami kaip vaizdo ar telekonferencijos.

                     3.   Jungtinio komiteto posėdžiai vyksta už uždarų durų, nebent pirmininkas, jei Šalys sutinka, nusprendžia, kad posėdis yra viešas.

                  3 straipsnis
                  Pirmininkas

                     1.   Jungtiniam komitetui pakaitomis po vienus kalendorinius metus pirmininkauja atitinkamais kalendoriniais metais posėdį rengianti Šalis. Pagal Susitarimo 52 straipsnį įsteigtam Jungtiniam komitetui pirmininkauja Sąjungos vyriausiasis įgaliotinis užsienio reikalams ir saugumo politikai arba Vietnamo Socialistinės Respublikos Ministro Pirmininko pavaduotojas/užsienio reikalų ministras. Šalis gali perduoti įgaliojimą pirmininkauti visiems arba daliai Jungtinio komiteto posėdžių kitam vyresniajam pareigūnui.

                     2.   Pirmojo Jungtinio komiteto posėdžio priimančioji Šalis pirmininkauja nuo to posėdžio dienos iki tų metų gruodžio 31 d.

                  4 straipsnis
                  Dalyviai

                     1.   Prieš kiekvieną posėdį kiekviena Šalis praneša pirmininkui apie planuojamą savo delegacijos sudėtį.

                     2.   Pirmininkas, kai tinkama ir abi Šalys sutinka, gali pakviesti ekspertus arba kitų įstaigų atstovus dalyvauti posėdyje stebėtojų teisėmis arba pateikti informacijos konkrečiais klausimais.

                  5 straipsnis
                  Sekretoriatas
                  Europos išorės veiksmų tarnybos atstovas ir Vietnamo Respublikos Vyriausybės atstovas kartu eina Jungtinio komiteto sekretorių pareigas. Visi pirmininko gaunami ir teikiami pranešimai perduodami sekretoriams. Pirmininko gaunama ir siunčiama korespondencija gali būti rengiama bet kokiomis rašytinėmis priemonėmis, įskaitant elektroninį paštą.

                  6 straipsnis
                  Posėdžių darbotvarkės

                     1.   Pirmininkas parengia preliminarią kiekvieno posėdžio darbotvarkę. Preliminari darbotvarkė ir susiję dokumentai Šalims išsiunčiami bet kokiomis rašytinėmis priemonėmis likus ne mažiau kaip 30 dienų iki posėdžio pradžios. Jei Šalys sutinka, konkrečiam posėdžiui pirmininkas gali nustatyti kitą terminą.

                     2.   Bet kuri Šalis gali bet kokiomis rašytinėmis priemonėmis prašyti pirmininko įtraukti klausimą į darbotvarkę. Į preliminarią darbotvarkę įtraukiami visi punktai, dėl kurių prašymus juos įtraukti pirmininkas gavo likus ne mažiau kaip 21 dienai iki posėdžio.

                     3.   Jungtinis komitetas priima darbotvarkę kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.

                     4.   Per Jungtinio komiteto posėdžius Šalys gali keistis informacija apie Vietnamo ir ES dialogą žmogaus teisių klausimais.

                  7 straipsnis
                  Posėdžių protokolai

                     1.   Po kiekvieno posėdžio pirmininkas apibendrina Jungtinio komiteto padarytas išvadas. Remdamiesi šiomis išvadomis, per 30 dienų nuo posėdžio dienos abu sekretoriai bendrai parengia protokolo projektą.

                     2.   Šalys patvirtina tą projektą per 60 dienų nuo posėdžio dienos arba iki kitos Šalių sutartos datos. Šalims patvirtinus protokolo projektą, pirmininkas pasirašo du originalius egzempliorius. Kiekviena Šalis gauna po vieną originalų egzempliorių.

                  8 straipsnis
                  Sprendimai ir rekomendacijos

                     1.   Šalims sutarus Jungtinis komitetas gali priimti sprendimus ir teikti rekomendacijas tik pagal savo funkcijas ir uždavinius, kaip nustatyta Susitarimo 52 straipsnyje.

                     2.   Jungtinio komiteto priimamų sprendimų ar rekomendacijų pavadinimai yra atitinkamai „Sprendimas“ arba „Rekomendacija“, po to juose nurodomas serijos numeris ir priėmimo data ir apibūdinamas dalykas. Kiekviename sprendime nurodoma jo įsigaliojimo data.

                     3.   Jungtinis komitetas gali nuspręsti priimti sprendimus ar rekomendacijas taikydamas rašytinę procedūrą. Tokiais atvejais Šalys susitaria dėl procedūros trukmės termino. Jei pasibaigus šiam terminui nė viena Šalis neišreiškė prieštaravimo siūlomam sprendimui ar rekomendacijai, Jungtinio komiteto pirmininkas paskelbia, kad sprendimas ar rekomendacija yra priimti bendru sutarimu.

                     4.   Jungtinio komiteto priimti sprendimai ir rekomendacijos parengiami dviem autentiškais Jungtinio komiteto pirmininko pasirašytais egzemplioriais.

                     5.   Kiekviena Šalis gali skelbti Jungtinio komiteto sprendimus ir rekomendacijas savo atitinkamame oficialiajame leidinyje.

                  9 straipsnis
                  Išlaidos

                     1.   Kiekviena Šalis padengia savo dalyvavimo Jungtinio komiteto posėdžiuose išlaidas, susijusias su darbuotojų, kelionės ir pragyvenimo bei pašto ir telekomunikacijų išlaidomis.

                     2.   Kiekviena Šalis padengia savo išlaidas, susijusias su vertimu žodžiu posėdžiuose ir vertimu raštu.

                     3.   Posėdžio priimančioji Šalis padengia išlaidas, susijusias su posėdžių organizavimu ir dokumentų dauginimu.

                  10 straipsnis
                  Pakomitečiai ir specializuotos darbo grupės

                     1.   Pagal Susitarimo 52 straipsnio 3 dalį Jungtinis komitetas gali nuspręsti įsteigti pakomitečius ir specializuotas darbo grupes, kad šie padėtų atlikti jo užduotis. Pakomitečiai ir specializuotos darbo grupės po kiekvieno savo posėdžio pateikia ataskaitą Jungtiniam komitetui.

                     2.   Jungtinis komitetas gali nuspręsti panaikinti bet kurį veikiantį pakomitetį ir specializuotą darbo grupę, nustatyti ar iš dalies pakeisti jų įgaliojimus arba įsteigti naujus pakomitečius ir specializuotas darbo grupes, kad šie padėtų atlikti jo užduotis.

                     3.   Pakomitečiai ir specializuotos darbo grupės nėra įgalioti priimti sprendimus.

            2 PRIEDAS

                  ES IR VIETNAMO JUNGTINIO KOMITETO SPRENDIMAS Nr. 2/…
                  … m. … … d.
                  kuriuo įsteigiami keturi pakomitečiai bei specializuotos darbo grupės ir patvirtinami jų įgaliojimai
                  ES IR VIETNAMO JUNGTINIS KOMITETAS,
                  atsižvelgdamas į Europos Sąjungos bei jos valstybių narių ir Vietnamo Socialistinės Respublikos pagrindų susitarimą dėl visapusės partnerystės ir bendradarbiavimo (toliau – Susitarimas), ypač į jo 52 straipsnio 3 dalį, ir į Jungtinio komiteto darbo tvarkos taisyklių [10] straipsnį,
                  kadangi:

                              (1)

                              siekiant sudaryti sąlygas vykti ekspertų diskusijoms svarbiausiose Susitarimo taikymo srityse, turėtų būti įsteigti pakomitečiai ir specializuotos darbo grupės. Pateikus prašymą, Šalys taip pat gali susitarti iš dalies pakeisti pakomitečių ar specializuotų darbo grupių sąrašą ir (arba) jų veiklos sritis;

                              (2)

                              remdamasis savo darbo tvarkos taisyklių [8] straipsniu, Jungtinis komitetas gali nuspręsti priimti sprendimus rašytine procedūra; [jei šiuo atveju taikoma rašytinė procedūra]

                              (3)

                              šis sprendimas turėtų būti priimtas tam, kad pakomitečiai ir specializuotos darbo grupės pradėtų veikti laiku,

                        PRIĖMĖ ŠĮ SPRENDIMĄ:

                     Vienintelis straipsnis
                     Įsteigiami A priede išvardyti pakomitečiai ir specializuotos darbo grupės. Pakomitečių ir specializuotų darbo grupių įgaliojimai nustatomi B priede.

                     Priimta

                           ES ir Vietnamo jungtinio komiteto vardu

                           Pirmininkas

               A PRIEDAS

                  ES ir Vietnamo jungtinis komitetas

                  Pakomitečiai ir specializuotos darbo grupės

                           1.

                           [Politinių klausimų] pakomitetis;

                           2.

                           [Prekybos ir investicijų] pakomitetis;

                           3.

                           [Darnaus vystymosi] pakomitetis;

                           4.

                           [Gero valdymo, teisinės valstybės principo ir žmogaus teisių] pakomitetis.

               B PRIEDAS

                  Pakomitečių ir specializuotų darbo grupių, įsteigtų pagal Europos Sąjungos bei jos valstybių narių ir Vietnamo Socialistinės Respublikos pagrindų susitarimą dėl visapusės partnerystės ir bendradarbiavimo,

                  įgaliojimai

                  1 straipsnis

                     1.   Per posėdžius kiekvienas pakomitetis ir specializuota darbo grupė gali aptarti Susitarimo įgyvendinimą jų kompetencijos srityse. Gero valdymo, teisinės valstybės principo ir žmogaus teisių pakomitetis gali plėtoti bendradarbiavimą, susijusį su teisinės valstybės principu ir geru valdymu, ir keistis informacija apie bendradarbiavimą žmogaus teisių klausimais, kaip numatyta sutartoje darbotvarkėje, tačiau jis neaptaria klausimų, nagrinėjamų palaikant Vietnamo ir ES dialogą žmogaus teisių klausimais.

                     2.   Pakomitečiai ir specializuotos darbo grupės taip pat gali aptarti temas arba konkrečius projektus, susijusius su atitinkama dvišalio bendradarbiavimo sritimi.

                  2 straipsnis
                  Pakomitečiai ir specializuotos darbo grupės yra pavaldūs Jungtiniam komitetui. Jie per 30 kalendorinių dienų po kiekvieno posėdžio pateikia Jungtinio komiteto pirmininkui posėdžio protokolą ir išvadas.

                  3 straipsnis

                     1.   Pakomitečius ir specializuotas darbo grupes sudaro abiejų Šalių atstovai.

                     2.   Šalims sutarus pakomitečiai ir specializuotos darbo grupės gali kviesti į savo posėdžius ekspertus, kad, kai tinkama, jie pasisakytų konkrečiais darbotvarkės klausimais.

                  4 straipsnis
                  Pakomitečiams ir specializuotoms darbo grupėms pakaitomis pirmininkauja Šalis, pirmininkaujanti Jungtiniam komitetui.

                  5 straipsnis
                  Pakomitečių ir specializuotų darbo grupių sekretorių pareigas kartu eina Europos Sąjungos atstovas ir Vietnamo Socialistinės Respublikos Vyriausybės atstovas.

                  6 straipsnis

                     1.   Pakomitečių ir specializuotų darbo grupių posėdžiai kurios nors Šalies rašytiniu prašymu ir Šalims sutarus šaukiami esant reikalui ir bent kartą per metus. Kiekvienas posėdis vyksta Šalių sutartoje vietoje ir sutartu laiku.

                     2.   Jei viena Šalis prašo sušaukti pakomitečio ar specializuotos darbo grupės posėdį, kitos Šalies sekretorius atsakymą pateikia per 20 darbo dienų nuo to prašymo gavimo. Ypatingos skubos atvejais pakomitečių ir specializuotų darbo grupių posėdžiai gali būti sušaukiami per trumpesnį laiką, jei Šalys tam pritaria.

                     3.   Pakomitečių ir specializuotų darbo grupių posėdžius kartu šaukia abu sekretoriai.

                     4.   Prieš kiekvieną posėdį kiekviena Šalis praneša pirmininkui apie planuojamą savo delegacijos sudėtį.

                  7 straipsnis

                     1.   Bet kuri Šalis gali paprašyti pirmininko įtraukti klausimą į pakomitečio ir specializuotos darbo grupės darbotvarkę. Į darbotvarkę įtrauktini klausimai sekretoriams pateikiami likus ne mažiau kaip 20 darbo dienų iki atitinkamo posėdžio. Visi patvirtinamieji dokumentai sekretoriams pateikiami likus ne mažiau kaip 20 darbo dienų iki posėdžio.

                     2.   Darbotvarkės projektą sekretoriai Šalims pateikia likus ne mažiau kaip 10 darbo dienų iki posėdžio. Darbotvarkė baigiama rengti abiejų Šalių susitarimu. Išimtiniais atvejais Šalių susitarimu klausimai į darbotvarkę gali būti įtraukiami pranešus prieš mažiau laiko.

                  8 straipsnis

                     1.   Sekretoriai kartu parengia kiekvieno posėdžio protokolo projektą.

                     2.   Pakomitečių ir specializuotų darbo grupių posėdžiai yra uždari, nebent nusprendžiama kitaip.

                  9 straipsnis

                     1.   Kiekviena Šalis padengia savo dalyvavimo pakomitečių ir specializuotų darbo grupių posėdžiuose išlaidas, susijusias su darbuotojų, kelionės ir pragyvenimo bei pašto ir telekomunikacijų išlaidomis.

                     2.   Kiekviena Šalis padengia savo išlaidas, susijusias su vertimu žodžiu posėdžiuose ir vertimu raštu.

                     3.   Posėdžio priimančioji Šalis padengia išlaidas, susijusias su posėdžių organizavimu ir dokumentų dauginimu.


title: 2018 m. lapkričio 12 d. Tarybos sprendimas (ES) 2018/1715 dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę

text:
14.11.2018

                  LT

                  Europos Sąjungos oficialusis leidinys

                  L 286/30

         TARYBOS SPRENDIMAS (ES) 2018/1715
         2018 m. lapkričio 12 d.
         dėl valstybių narių Europos plėtros fondui mokėtinų finansinių įnašų, įskaitant 2020 m. sumos viršutinę ribą, 2019 m. metinę sumą, pirmąją 2019 m. įnašo dalį ir preliminarią neprivalomą tikėtinų metinių įnašų sumų 2021 m. ir 2022 m. prognozę
         EUROPOS SĄJUNGOS TARYBA,
         atsižvelgdama į Europos Sąjungos sutartį ir Sutartį dėl Europos Sąjungos veikimo,
         atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1), ypač į jo 7 straipsnio 2 dalį,
         atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento (2), ypač į jo 21 straipsnio 2 dalį,
         atsižvelgdama į Europos Komisijos pasiūlymą,
         kadangi:

                     (1)

                     pagal Reglamento (ES) 2015/323 21 straipsnio 2 dalyje nustatytą tvarką iki 2018 m. spalio 15 d. Komisija turi pateikti pasiūlymą, kuriame nurodoma a) 2020 m. įnašo sumos viršutinė riba; b) 2019 m. metinė įnašo suma; c) 2019 m. pirmosios įnašo dalies suma ir d) preliminari neprivaloma tikėtinų metinių įnašų sumų 2021–2022 m. prognozė;

                     (2)

                     pagal Reglamento (ES) 2015/323 52 straipsnį Europos investicijų bankas (EIB) atsiuntė Komisijai atnaujintas jo valdomų priemonių įsipareigojimų ir mokėjimų sąmatas;

                     (3)

                     Reglamento (ES) 2015/323 22 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems Europos plėtros fondams (EPF). Todėl lėšos pagal 10-ąjį EPF turėtų būti skirtos EIB, o lėšos pagal 11-ąjį EPF – Komisijai;

                     (4)

                     Tarybos sprendime (ES) 2017/2171 (3) nustatyta, kad valstybių narių Komisijai ir EIB mokėtino 2019 m. EPF metinio įnašo sumos viršutinė riba yra atitinkamai 4 600 000 000 EUR ir 300 000 000 EUR,

               PRIĖMĖ ŠĮ SPRENDIMĄ:

            1 straipsnis
            Valstybių narių 2020 m. EPF metinių įnašų sumos viršutinė riba yra 4 900 000 000 EUR. 4 600 000 000 EUR skiriama Komisijai ir 300 000 000 EUR – EIB.

            2 straipsnis
            Valstybių narių 2019 m. EPF metinė įnašų suma yra 4 700 000 000 EUR. 4 400 000 000 EUR skiriama Komisijai ir 300 000 000 EUR – EIB.

            3 straipsnis
            Kiekvienos valstybės narės Komisijai ir EIB mokėtinos EPF 2019 m. pirmosios įnašų dalys nustatytos šio sprendimo priede pateiktoje lentelėje.

            4 straipsnis
            Preliminari neprivaloma tikėtinų metinių įnašų sumų 2021 m. prognozė yra 4 000 000 000 EUR Komisijai ir 300 000 000 EUR – EIB, o 2022 m. prognozė – 3 500 000 000 EUR Komisijai ir 400 000 000 EUR – EIB.

            5 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 12 d.

                  Tarybos vardu

                  Pirmininkas

               G. BLÜMEL

            (1)  OL L 210, 2013 8 6, p. 1.

            (2)  OL L 58, 2015 3 3, p. 17.

            (3)  2017 m. lapkričio 20 d. Tarybos sprendimas (ES) 2017/2171 dėl valstybių narių Europos plėtros fondui mokėtinų finansinių įnašų, įskaitant 2019 m. sumos viršutinę ribą, 2018 m. metinę sumą, pirmąją 2018 m. įnašo dalį ir preliminarią neprivalomą tikėtinų metinių įnašų sumų 2020 m. ir 2021 m. prognozę (OL L 306, 2017 11 22, p. 21).

            PRIEDAS

                        VALSTYBĖS NARĖS

                        10-asis EPF %

                        11-asis EPF %

                        Pirmoji 2019 m. įnašo dalis (EUR)

                        Iš viso

                        Komisija

                        EIB

                        11-asis EPF

                        10-asis EPF

                        BELGIJA

                        3,53

                        3,24927

                        64 985 400,00

                        3 530 000,00

                        68 515 400,00

                        BULGARIJA

                        0,14

                        0,21853

                        4 370 600,00

                        140 000,00

                        4 510 600,00

                        ČEKIJA

                        0,51

                        0,79745

                        15 949 000,00

                        510 000,00

                        16 459 000,00

                        DANIJA

                        2,00

                        1,98045

                        39 609 000,00

                        2 000 000,00

                        41 609 000,00

                        VOKIETIJA

                        20,50

                        20,57980

                        411 596 000,00

                        20 500 000,00

                        432 096 000,00

                        ESTIJA

                        0,05

                        0,08635

                        1 727 000,00

                        50 000,00

                        1 777 000,00

                        AIRIJA

                        0,91

                        0,94006

                        18 801 200,00

                        910 000,00

                        19 711 200,00

                        GRAIKIJA

                        1,47

                        1,50735

                        30 147 000,00

                        1 470 000,00

                        31 617 000,00

                        ISPANIJA

                        7,85

                        7,93248

                        158 649 600,00

                        7 850 000,00

                        166 499 600,00

                        PRANCŪZIJA

                        19,55

                        17,81269

                        356 253 800,00

                        19 550 000,00

                        375 803 800,00

                        KROATIJA

                        0,00

                        0,22518

                        4 503 600,00

                        0,00

                        4 503 600,00

                        ITALIJA

                        12,86

                        12,53009

                        250 601 800,00

                        12 860 000,00

                        263 461 800,00

                        KIPRAS

                        0,09

                        0,11162

                        2 232 400,00

                        90 000,00

                        2 322 400,00

                        LATVIJA

                        0,07

                        0,11612

                        2 322 400,00

                        70 000,00

                        2 392 400,00

                        LIETUVA

                        0,12

                        0,18077

                        3 615 400,00

                        120 000,00

                        3 735 400,00

                        LIUKSEMBURGAS

                        0,27

                        0,25509

                        5 101 800,00

                        270 000,00

                        5 371 800,00

                        VENGRIJA

                        0,55

                        0,61456

                        12 291 200,00

                        550 000,00

                        12 841 200,00

                        MALTA

                        0,03

                        0,03801

                        760 200,00

                        30 000,00

                        790 200,00

                        NYDERLANDAI

                        4,85

                        4,77678

                        95 535 600,00

                        4 850 000,00

                        100 385 600,00

                        AUSTRIJA

                        2,41

                        2,39757

                        47 951 400,00

                        2 410 000,00

                        50 361 400,00

                        LENKIJA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALIJA

                        1,15

                        1,19679

                        23 935 800,00

                        1 150 000,00

                        25 085 800,00

                        RUMUNIJA

                        0,37

                        0,71815

                        14 363 000,00

                        370 000,00

                        14 733 000,00

                        SLOVĖNIJA

                        0,18

                        0,22452

                        4 490 400,00

                        180 000,00

                        4 670 400,00

                        SLOVAKIJA

                        0,21

                        0,37616

                        7 523 200,00

                        210 000,00

                        7 733 200,00

                        SUOMIJA

                        1,47

                        1,50909

                        30 181 800,00

                        1 470 000,00

                        31 651 800,00

                        ŠVEDIJA

                        2,74

                        2,93911

                        58 782 200,00

                        2 740 000,00

                        61 522 200,00

                        JUNGTINĖ KARALYSTĖ

                        14,82

                        14,67862

                        293 572 400,00

                        14 820 000,00

                        308 392 400,00

                        IŠ VISO ES 28

                        100,00

                        100,00

                        2 000 000 000,00

                        100 000 000,00

                        2 100 000 000,00


title: 2018 m. gruodžio 11 d. Komisijos sprendimas (ES) 2018/1961, kuriuo nustatomos informacijos teikimo duomenų subjektams ir tam tikrų teisių ribojimo vidaus taisyklės, susijusios su asmens duomenų tvarkymu vykdant vidaus audito veiklą

text:
12.12.2018

                  LT

                  Europos Sąjungos oficialusis leidinys

                  L 315/35

         KOMISIJOS SPRENDIMAS (ES) 2018/1961
         2018 m. gruodžio 11 d.
         kuriuo nustatomos informacijos teikimo duomenų subjektams ir tam tikrų teisių ribojimo vidaus taisyklės, susijusios su asmens duomenų tvarkymu vykdant vidaus audito veiklą
         KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     Europos Parlamento ir Tarybos reglamentu (ES, Euratomas) 2018/1046 (1) reikalaujama, kad kiekviena Sąjungos institucija numatytų vidaus audito funkciją, kuri vykdoma pagal atitinkamus tarptautinius standartus. Vidaus audito veiklą Komisijoje vykdo 2000 m. balandžio 11 d. įsteigta Vidaus audito tarnyba (toliau – tarnyba). Tarnyba vidaus audito veiklą taip pat vykdo Sąjungos decentralizuotose agentūrose ir kitose autonominėse įstaigose, kurios gauna įnašų iš Sąjungos biudžeto;

                     (2)

                     Vidaus audito tarnyba veiklą vykdo pagal Reglamento (ES, Euratomas) 2018/1046 117–123 straipsnius ir savo užduočių aprašą (2). Šiuo atžvilgiu tarnyba yra visiškai nepriklausoma ir turi visišką neribotą prieigą prie visos informacijos, kurios jai reikia vidaus audito veiklai, susijusiai su visa atitinkamų Sąjungos institucijų veikla ir departamentais, vykdyti;

                     (3)

                     tarnyba pataria kitiems Komisijos departamentams, vykdomosioms įstaigoms, Sąjungos decentralizuotoms agentūroms ir kitoms autonominėms įstaigoms, kurios gauna įnašų iš Sąjungos biudžeto, kaip valdyti riziką, t. y. bet kurį įvykį ar problemą, kurie galėtų kilti ir sukliudyti pasiekti Komisijos politinius, strateginius ir veiklos tikslus: tuo tikslu ji teikia nepriklausomas nuomones dėl valdymo ir kontrolės sistemų kokybės ir rekomendacijas, kaip patobulinti operacijų vykdymo sąlygas ir skatinti patikimą finansų valdymą, pagal Reglamento (ES, Euratomas) 2018/1046 117–123 straipsnius. Taigi paprastai fiziniai asmenys nėra tarybos vidaus audito veiklos objektas. Vis dėlto jai vykdant veiklą neišvengiamai tvarkomi asmens duomenys, kaip apibrėžta Europos Parlamento ir Tarybos reglamento (ES) 2018/1725 (3) 3 straipsnio 1 dalyje. Vykdydama vidaus audito veiklą tarnyba atlieka vidaus valdymo sistemų tinkamumo bei efektyvumo ir departamentų veiklos įgyvendinant įvairių krypčių politiką, programas ir veiksmus rezultatų vertinimą, taip pat vidaus kontrolės ir audito sistemų, taikytinų kiekvienai biudžeto vykdymo operacijai, veiksmingumo ir efektyvumo vertinimą. Todėl ta veikla padeda užtikrinti svarbių Sąjungos ir valstybių narių ekonominių ir finansinių interesų apsaugą. Tarnyba yra duomenų tvarkymo operacijų, kurias ji vykdo pagal Finansinio reglamento 118 straipsnį ir 119 straipsnio 2 dalį, duomenų valdytoja;

                     (4)

                     Komisijoje ir jos vykdomosiose įstaigose, taip pat Sąjungos decentralizuotose agentūrose ir kitose autonominėse įstaigose vykdomos vidaus audito veiklos forma ir turinys skiriasi ir įvairuoja nuo patikinimo (įskaitant rizikos vertinimą) ir konsultavimo užduočių iki ribotos apimties peržiūros ir pažangos stebėjimo užduočių;

                     (5)

                     Audito pažangos komitetas, vadovaujantis jo 2018 m. lapkričio 21 d. atnaujintu užduočių aprašu (C(2018) 7707), yra patariamasis organas (4), padedantis Komisijai vykdyti Sutartyse ir kituose įstatymo lydimuosiuose teisės aktuose [Reglamentas (ES, Euratomas) 2018/1046] numatytus įpareigojimus, užtikrindamas Vidaus audito tarnybos nepriklausomumą, stebėdamas vidaus audito darbo kokybę ir užtikrindamas, kad Komisijos tarnybos tinkamai atsižvelgtų į vidaus ir išorės audito rekomendacijas ir gautų informaciją apie padarytą pažangą. Taip Audito pažangos komitetas padeda apskritai toliau didinti Komisijos veiksmingumą ir efektyvumą siekiant tikslų ir sudaro geresnes sąlygas kolegijai vykdyti Komisijos valdymo, rizikos valdymo ir vidaus kontrolės praktikos priežiūrą. Audito pažangos komitetas yra duomenų tvarkymo operacijos (-ų), kurią (-ias) jis vykdo pagal Finansinio reglamento 123 straipsnį, duomenų valdytojas;

                     (6)

                     vykdydama veiklą pagal Reglamento (ES, Euratomas) 2018/1046 118 straipsnį ir 119 straipsnio 2 dalį, nesvarbu, ar savo iniciatyva, ar remdamasi gauta informacija, Komisija tvarko iš juridinių asmenų, fizinių asmenų, valstybių narių ir tarptautinių įstaigų bei organizacijų įgytus arba gautus asmens duomenis. Vykdydama tokią vidaus audito veiklą tarnyba taip pat gali tvarkyti iš viešai prieinamų šaltinių, anoniminių šaltinių arba identifikuotų šaltinių, kurių tapatybę reikia apsaugoti, įgytus arba gautus asmens duomenis;

                     (7)

                     savo ruožtu Komisija gali keistis asmens duomenimis su Sąjungos institucijomis, įstaigomis, organais ir agentūromis, valstybių narių kompetentingomis institucijomis ir pagal Komisijos atitinkamus tarptautinius ar bendradarbiavimo susitarimus su trečiosiomis šalimis bei tarptautinėmis organizacijomis;

                     (8)

                     vykdant vidaus audito veiklą, asmens duomenų tvarkymo veikla, kaip apibrėžta Reglamento (ES) 2018/1725 3 straipsnio 3 punkte, gali būti vykdoma dar iki Komisijai oficialiai pradedant audito veiklą, tęstis visą audito veiklos vykdymo laikotarpį ir trukti net po oficialaus audito veiklos užbaigimo (pavyzdžiui, dėl rekomendacijų įgyvendinimo stebėjimo, poreikio inicijuoti naujus vidaus audito veiksmus);

                     (9)

                     Komisijos tvarkomų asmens duomenų kategorijos yra, be kita ko, tapatybės duomenys, kontaktiniai duomenys, profesiniai duomenys ir duomenys, susiję su veiklos dalyku arba pateikti dėl jų sąsajų su tuo dalyku. Šių kategorijų asmens duomenys saugomi saugioje elektroninėje aplinkoje, kad būtų užkirstas kelias neteisėtai prieigai prie duomenų arba jų perdavimui asmenims, kuriems jų nebūtina žinoti. Asmens duomenys saugomi ne ilgiau nei dešimt metų. Pasibaigus saugojimo terminui, su vidaus audito veikla susijusi informacija, kurioje yra asmens duomenų, perduodama į Komisijos istorinį archyvą (5) arba sunaikinama;

                     (10)

                     vykdydama vidaus audito veiklą Komisija privalo paisyti fizinių asmenų teisių, susijusių su asmens duomenų tvarkymu, kaip pripažįstama Europos Sąjungos pagrindinių teisių chartijos 8 straipsnio 1 dalyje ir Sutarties 16 straipsnio 1 dalyje, taip pat Reglamente (ES) 2018/1725 numatytų teisių. Be to, Komisija privalo laikytis griežtų konfidencialumo taisyklių, nurodytų tarptautiniuose vidaus audito standartuose, pagal Reglamento (ES, Euratomas) 2018/1046 117 straipsnį;

                     (11)

                     tam tikromis aplinkybėmis duomenų subjektų teises pagal Reglamentą (ES) 2018/1725 būtina suderinti su vidaus audito veiklos poreikiais ir informacijos mainams su fiziniais ir juridiniais asmenimis taikomais konfidencialumo reikalavimais, taip pat visapusiškai paisyti kitų duomenų subjektų pagrindinių teisių ir laisvių. Tuo tikslu Reglamento (ES) 2018/1725 25 straipsnio 1 dalies c, g ir h punktuose numatyta galimybė tarnybai apriboti 14–17, 19, 20 ir 35 straipsnių, taip pat 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka to reglamento 14–17, 19, 20 ir 35 straipsniuose nustatytas teises ir pareigas;

                     (12)

                     norint užtikrinti, kad vidaus audito veikla būtų vykdoma veiksmingai ir kartu laikantis asmens duomenų apsaugos standartų pagal Reglamentą (ES) 2018/1725, kuriuo pakeistas Europos Parlamento ir Tarybos reglamentas (EB) Nr. 45/2001 (6), būtina priimti vidaus taisykles, pagal kurias Komisija galėtų apriboti duomenų subjektų teises pagal Reglamento (ES) 2018/1725 25 straipsnio 1 dalies c, g ir h punktus;

                     (13)

                     vidaus taisyklės turėtų būti taikomos visoms duomenų tvarkymo operacijoms, kurias Komisija atlieka vykdydama vidaus audito veiklą, nesvarbu, ar savo iniciatyva, ar remdamasi gauta informacija, kai duomenų subjektų teisių įgyvendinimas galėtų kelti grėsmę vidaus audito veiklos vykdymui. Tos taisyklės turėtų būti taikomos duomenų tvarkymo operacijoms, atliekamoms prieš oficialiai pradedant audito užduotį, vykdant audito užduotį ir stebint jos išvadų įgyvendinimą;

                     (14)

                     siekdama laikytis Reglamento (ES) 2018/1725 14, 15 ir 16 straipsnių, Komisija turėtų skaidriai ir nuosekliai informuoti visus fizinius asmenis apie savo veiklą, kurią vykdant tvarkomi jų asmens duomenys, ir jų teises, savo interneto svetainėje skelbdama duomenų apsaugos pranešimą. Kai būtina, Komisija turėtų imtis papildomų apsaugos priemonių siekdama užtikrinti, kad duomenų subjektai būtų individualiai informuoti tinkamu būdu;

                     (15)

                     remdamasi Reglamento (ES) 2018/1725 25 straipsniu, Komisija taip pat gali apriboti informacijos teikimą duomenų subjektams ir jų galimybę naudotis kitomis teisėmis, kad būtų užtikrinta jos vidaus audito veiklos, valstybių narių valdžios institucijų auditų, audito priemonių ir metodų, taip pat kitų su jos vidaus audito veikla susijusių asmenų teisių apsauga;

                     (16)

                     be to, siekiant išlaikyti veiksmingą bendradarbiavimą, Komisijai gali prireikti apriboti duomenų subjektų teisių taikymą, kad būtų užtikrinta kitų Komisijos tarnybų ar Sąjungos institucijų, įstaigų, organų ir agentūrų arba valstybių narių valdžios institucijų, tarptautinių organizacijų ir Audito pažangos komiteto atliekamų duomenų tvarkymo operacijų apsauga. Tuo tikslu Komisija turėtų konsultuotis su tomis tarnybomis, institucijomis, įstaigomis, organais, agentūromis, valdžios institucijomis ir organizacijomis, taip pat su Audito pažangos komitetu dėl atitinkamų apribojimų taikymo pagrindų ir būtinybės taikyti apribojimus bei jų proporcingumo;

                     (17)

                     kiek tai susiję su asmens duomenimis, gautais iš trečiųjų šalių arba tarptautinių organizacijų, Komisijai taip pat gali tekti apriboti informacijos teikimą duomenų subjektams ir kitų duomenų subjektų teisių taikymą, kad ji galėtų bendradarbiauti su tomis šalimis arba organizacijomis ir taip užtikrinti svarbaus Sąjungos bendrojo viešojo intereso tikslo apsaugą. Tačiau kai kuriomis aplinkybėmis duomenų subjekto interesas arba pagrindinės teisės gali būti viršesni už tarptautinio bendradarbiavimo interesą;

                     (18)

                     Komisija turėtų visus apribojimus taikyti skaidriai ir atitinkamoje registracijos sistemoje registruoti kiekvieną apribojimų taikymo atvejį;

                     (19)

                     pagal Reglamento (ES) 2018/1725 25 straipsnio 8 dalį duomenų valdytojai gali atidėti informacijos teikimą, jos nepateikti arba atsisakyti ją pateikti dėl to, kad duomenų subjektui taikomas apribojimas, jei tos informacijos pateikimas kokiu nors būdu pakenktų apribojimo tikslui. Tai visų pirma taikytina Reglamento (ES) 2018/1725 16 ir 35 straipsniuose nurodytų teisių apribojimams;

                     (20)

                     jei apribojamos kitos duomenų subjektų teisės, Vidaus audito tarnybos duomenų valdytojas turėtų vertinti kiekvieną atvejį atskirai ir nuspręsti, ar pranešus apie tą apribojimą būtų trukdoma pasiekti jo tikslą;

                     (21)

                     siekiant užtikrinti šio sprendimo laikymąsi, Europos Komisijos duomenų apsaugos pareigūnas turėtų atlikti nepriklausomą apribojimų taikymo peržiūrą;

                     (22)

                     Reglamentą (EB) Nr. 45/2001 Reglamentas (ES) 2018/1725 pakeičia tą dieną, kai jis įsigalioja, nenumačius jokio pereinamojo laikotarpio. Reglamentu (EB) Nr. 45/2001 buvo numatyta galimybė taikyti tam tikrų teisių apribojimus. Kad nebūtų pakenkta vidaus audito veiklos teisėtumui, šis sprendimas turėtų būti taikomas nuo Reglamento (ES) 2018/1725 įsigaliojimo dienos;

                     (23)

                     Europos duomenų apsaugos priežiūros pareigūnas nuomonę pateikė 2018 m. lapkričio 27 d.,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiuo sprendimu nustatomos taisyklės, kurių turi laikytis Komisija, informuodama duomenų subjektus apie jų duomenų tvarkymą pagal Reglamento (ES) 2018/1725 14, 15 ir 16 straipsnius, kai ji vykdo vidaus audito veiklą pagal Reglamento (ES, Euratomas) 2018/1046 117–123 straipsnius.
               Juo taip pat nustatomos sąlygos, kuriomis Komisija gali pagal Reglamento (ES) 2018/1725 25 straipsnio 1 dalies c, g ir h punktus apriboti to reglamento 4, 14–17, 19, 20 ir 35 straipsnių taikymą.

               2.   Šis sprendimas taikomas asmens duomenų tvarkymui, kurį Komisija atlieka veiklos, kuria ji siekia vykdyti savo užduotis pagal Reglamento (ES, Euratomas) 2018/1046 118 straipsnį ir 119 straipsnio 2 dalį, arba su ja susijusiais tikslais.

               3.   Šis sprendimas taikomas asmens duomenų tvarkymui Komisijoje, kai Komisija tvarko asmens duomenis, pateikiamus informacijoje, kurią ji turi tvarkyti šiame straipsnyje nurodytos veiklos arba su ja susijusiais tikslais.

            2 straipsnis
            Taikytinos išimtys ir apribojimai

               1.   Tais atvejais, kai Komisija vykdo savo funkcijas, susijusias su duomenų subjektų teisėmis pagal Reglamentą (ES) 2018/1725, ji įvertina, ar taikoma kuri nors iš tame reglamente nustatytų išimčių.

               2.   Pagal šio sprendimo 3–7 straipsnius Komisija gali apriboti Reglamento (ES) 2018/1725 14–17, 19, 20 ir 35 straipsnių, taip pat to reglamento 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka to reglamento 14–17, 19, 20 ir 35 straipsniuose nustatytas teises ir pareigas, kai tų teisių ir pareigų įgyvendinimas keltų grėsmę Komisijos veiklos, vykdomos pagal Reglamento (ES, Euratomas) 2018/1046 118 straipsnį ir 119 straipsnio 2 dalį, tikslui, be kita ko, dėl to, kad būtų atskleistos audito priemonės ir metodai, arba darytų neigiamą poveikį kitų duomenų subjektų teisėms ir laisvėms.

               3.   Pagal 3–7 straipsnius Komisija gali toliau nurodytomis aplinkybėmis apriboti šio straipsnio 2 dalyje nurodytas teises ir pareigas, susijusias su asmens duomenimis, kurie gauti iš kitų Sąjungos institucijų, įstaigų, organų ir agentūrų, valstybių narių ar trečiųjų šalių kompetentingų institucijų arba tarptautinių organizacijų:

                           a)

                           tais atvejais, kai kitos Sąjungos institucijos, įstaigos, organai ir agentūros galėtų apriboti tų teisių ir pareigų įgyvendinimą remdamiesi kitais Reglamento (ES) 2018/1725 25 straipsnyje nurodytais aktais arba pagal to reglamento IX skyrių, Europos Parlamento ir Tarybos reglamentą (ES) 2016/794 (7) ar Tarybos reglamentą (ES) 2017/1939 (8);

                           b)

                           tais atvejais, kai valstybių narių kompetentingos institucijos galėtų apriboti tų teisių ir pareigų įgyvendinimą remdamosi Europos Parlamento ir Tarybos reglamento (ES) 2016/679 (9) 23 straipsnyje nurodytais aktais arba pagal nacionalines priemones, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (10) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           tais atvejais, kai tų teisių ir pareigų įgyvendinimas galėtų kelti grėsmę Komisijos bendradarbiavimui su trečiosiomis šalimis arba tarptautinėmis organizacijomis vykdant vidaus audito veiklą.

                     Prieš taikydama apribojimus pirmos pastraipos a ir b punktuose nurodytomis aplinkybėmis, Komisija konsultuojasi su atitinkamomis Sąjungos institucijomis, įstaigomis, organais, agentūromis arba valstybių narių kompetentingomis institucijomis, išskyrus atvejus, kai jai yra aišku, kad apribojimo taikymas yra numatytas viename iš tuose punktuose nurodytų aktų, arba kai toks konsultavimasis keltų grėsmę jos veiklai pagal Reglamento (ES, Euratomas) 2018/1046 118 straipsnį ir 119 straipsnio 2 dalį.
               Pirmos pastraipos c punktas netaikomas tais atvejais, kai už Komisijos interesą bendradarbiauti su trečiosiomis šalimis arba tarptautine organizacija yra viršesni duomenų subjektų interesai arba pagrindinės teisės ir laisvės.

               4.   1, 2 ir 3 dalys nedaro poveikio kitų Komisijos sprendimų, kuriais nustatomos vidaus taisyklės dėl informacijos teikimo duomenų subjektams ir tam tikrų teisių apribojimo pagal Reglamento (ES) 2018/1725 25 straipsnį ir Komisijos darbo tvarkos taisyklių 23 straipsnį, taikymui.

            3 straipsnis
            Informacijos teikimas duomenų subjektams
            Komisija savo interneto svetainėje skelbia duomenų apsaugos pranešimus, kuriais visi duomenų subjektai informuojami apie jos veiklą, kurią vykdant tvarkomi jų asmens duomenys pagal Reglamento (ES, Euratomas) 2018/1046 118 straipsnį ir 119 straipsnio 2 dalį vykdomos veiklos tikslais. Kai būtina, Komisija užtikrina, kad duomenų subjektai būtų individualiai informuoti tinkamu būdu.
            Tais atvejais, kai Komisija visiškai ar iš dalies apriboja informacijos teikimą duomenų subjektams, kurių duomenys tvarkomi jos veiklos pagal Reglamento (ES, Euratomas) 2018/1046 118 straipsnį ir 119 straipsnio 2 dalį tikslais, ji pagal 6 straipsnį užfiksuoja ir užregistruoja apribojimo taikymo priežastis.

            4 straipsnis
            Duomenų subjektų teisė susipažinti su duomenimis, reikalauti juos ištrinti ir apriboti jų tvarkymą

               1.   Tais atvejais, kai Komisija visiškai ar iš dalies apriboja atitinkamai Reglamento (ES) 2018/1725 17, 19 ir 20 straipsniuose nurodytą duomenų subjekto teisę susipažinti su asmens duomenimis, teisę reikalauti juos ištrinti arba apriboti jų tvarkymą, ji atsakyme į prašymą leisti susipažinti su duomenimis, juos ištrinti arba apriboti jų tvarkymą informuoja atitinkamą duomenų subjektą apie taikomą apribojimą ir pagrindines jo taikymo priežastis, taip pat apie galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               2.   Informacijos apie šio straipsnio 1 dalyje nurodyto apribojimo priežastis teikimas gali būti atidėtas, ji gali būti nepateikiama arba gali būti atsisakyta ją pateikti, jei tai pakenktų apribojimo tikslui.

               3.   Komisija pagal šio sprendimo 6 straipsnį užfiksuoja apribojimo taikymo priežastis.

               4.   Tais atvejais, kai teisė susipažinti su duomenimis yra visiškai ar iš dalies apribota, duomenų subjektas savo teisę susipažinti su duomenimis įgyvendina pagal Reglamento (ES) 2018/1725 25 straipsnio 6, 7 ir 8 dalis tarpininkaujant Europos duomenų apsaugos priežiūros pareigūnui.

            5 straipsnis
            Pranešimas duomenų subjektams apie asmens duomenų saugumo pažeidimus
            Tais atvejais, kai Komisija apriboja pranešimą duomenų subjektui apie asmens duomenų saugumo pažeidimus, kaip nurodyta Reglamento (ES) 2018/1725 35 straipsnyje, ji pagal šio sprendimo 6 straipsnį užfiksuoja ir užregistruoja apribojimo taikymo priežastis.

            6 straipsnis
            Apribojimų fiksavimas ir registravimas
            Komisija fiksuoja bet kokio apribojimo taikymo pagal šį sprendimą priežastis, įskaitant būtinybės taikyti apribojimą ir jo taikymo proporcingumo vertinimą, atsižvelgdama į atitinkamus Reglamento (ES) 2018/1725 25 straipsnio 2 dalyje nurodytus elementus.
            Tuo tikslu įraše nurodoma, kaip teisės įgyvendinimas keltų grėsmę Komisijos veiklos, vykdomos pagal Reglamento (ES, Euratomas) 2018/1046 118 straipsnį ir 119 straipsnio 2 dalį, ar pagal 2 straipsnio 2 ar 3 dalį taikomų apribojimų tikslui arba darytų neigiamą poveikį kitų duomenų subjektų teisėms ir laisvėms.
            Įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami. Europos duomenų apsaugos priežiūros pareigūno prašymu jie pateikiami jam susipažinti.

            7 straipsnis
            Apribojimų trukmė

               1.   Šio sprendimo 3, 4 ir 5 straipsniuose nurodyti apribojimai toliau taikomi tol, kol neišnyksta juos pagrindžiančios priežastys.

               2.   Tais atvejais, kai išnyksta šio sprendimo 3 arba 5 straipsnyje nurodyto apribojimo taikymo priežastys, Komisija panaikina apribojimus ir duomenų subjektui nurodo pagrindines apribojimo taikymo priežastis. Kartu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               3.   Komisija peržiūri šio sprendimo 3 ir 5 straipsniuose nurodyto apribojimo taikymą kas šešis mėnesius nuo jo nustatymo ir prieš užbaigdama atitinkamą vidaus audito veiklą ir ją užbaigusi. Vėliau Komisija kasmet atlieka stebėseną dėl poreikio toliau taikyti apribojimą ir (arba) atidėjimą.

            8 straipsnis
            Europos Komisijos duomenų apsaugos pareigūno atliekama peržiūra
            Kiekvienu atveju, kai pagal šį sprendimą apribojamos duomenų subjektų teisės, apie tai nepagrįstai nedelsiant informuojamas Europos Komisijos duomenų apsaugos pareigūnas. Duomenų apsaugos pareigūno prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.
            Duomenų apsaugos pareigūnas gali prašyti peržiūrėti apribojimų taikymą. Duomenų apsaugos pareigūnas raštu informuojamas apie prašomos peržiūros rezultatus.

            9 straipsnis
            Įsigaliojimas
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. gruodžio 11 d.

            Priimta Briuselyje 2018 m. gruodžio 11 d.

                  Komisijos vardu

                  Pirmininkas

               Jean-Claude JUNCKER

            (1)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

            (2)  COM(2017) 4435 final.

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  Įsteigtas 2000 m. spalio mėn., SEC(2000)1808/3.

            (5)  Komisijos bylų saugojimą reglamentuoja Bendrasis bylų saugojimo terminų sąrašas – norminis dokumentas (paskutinė jo versija – SEC(2012) 713), kuriame nustatyti įvairių rūšių Komisijos bylų saugojimo terminai.

            (6)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (7)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).

            (8)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).

            (9)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (10)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: 2018 m. gruodžio 11 d. Komisijos sprendimas (ES) 2018/1962, kuriuo nustatomos Europos kovos su sukčiavimu tarnybos (OLAF) atliekamo asmens duomenų tvarkymo taisyklės, susijusios su informacijos teikimu duomenų subjektams ir tam tikrų jų teisių ribojimu pagal Europos Parlamento ir Tarybos reglamento (ES) 2018/1725 25 straipsnį

text:
12.12.2018

                  LT

                  Europos Sąjungos oficialusis leidinys

                  L 315/41

         KOMISIJOS SPRENDIMAS (ES) 2018/1962
         2018 m. gruodžio 11 d.
         kuriuo nustatomos Europos kovos su sukčiavimu tarnybos (OLAF) atliekamo asmens duomenų tvarkymo taisyklės, susijusios su informacijos teikimu duomenų subjektams ir tam tikrų jų teisių ribojimu pagal Europos Parlamento ir Tarybos reglamento (ES) 2018/1725 25 straipsnį
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     Komisijos sprendimu 1999/352/EB, EAPB, Euratomas (1) įsteigta Europos kovos su sukčiavimu tarnyba (toliau – tarnyba), turinti Komisijos padalinio statusą. Ši tarnyba tyrimus atlieka visiškai nepriklausomai;

                     (2)

                     siekdama kovoti su Sąjungos finansiniams interesams kenkiančiu sukčiavimu, korupcija ir kita neteisėta veikla, tarnyba atlieka administracinius tyrimus pagal Europos Parlamento ir Tarybos reglamentą (ES, Euratomas) Nr. 883/2013 (2). Tuo tikslu ji naudojasi Komisijai atitinkamais Sąjungos aktais suteiktais įgaliojimais atlikti tyrimus valstybėse narėse, taip pat bendradarbiavimo ir savitarpio pagalbos susitarimais ir kitomis galiojančiomis teisinėmis priemonėmis suteiktais įgaliojimais atlikti tyrimus trečiosiose valstybėse ir tarptautinių organizacijų patalpose;

                     (3)

                     be to, tarnyba atlieka administracinius tyrimus Sutartimis ar jomis remiantis įsteigtose institucijose, įstaigose, organuose ir agentūrose. Remdamasi jai suteiktais tyrimų vykdymo įgaliojimais, tarnyba iš įvairių šaltinių – valdžios institucijų, privačiųjų subjektų ir fizinių asmenų – renka tyrimams svarbią informaciją, įskaitant asmens duomenis, ir prieš pradėdama tyrimo ar koordinavimo veiklą, tą veiklą vykdydama ar ją pabaigusi šia informacija keičiasi su Sąjungos institucijomis, įstaigomis, organais ir agentūromis, valstybių narių ir trečiųjų valstybių institucijomis bei tarptautinėmis organizacijomis;

                     (4)

                     vykdydama savo veiklą tarnyba tvarko kelių rūšių asmens duomenis, visų pirma tapatybės, kontaktinius, profesinės veiklos ir dalyvavimo byloje. Tarnyba, atstovaujama generalinio direktoriaus, atlieka duomenų valdytojo funkciją. Asmens duomenys saugomi saugioje elektroninėje aplinkoje, apsaugotoje nuo neteisėtos prieigos ar duomenų perdavimo asmenims, kuriems nebūtina žinoti tos informacijos. Tvarkomi asmens duomenys saugomi penkiolika metų nuo generalinio direktoriaus sprendimo dėl atsisakymo nagrinėti bylą arba dėl tyrimo ar koordinavimo bylos užbaigimo. Saugojimo laikotarpiui pasibaigus su byla susijusi informacija, įskaitant asmens duomenis, perduodama į istorinį archyvą;

                     (5)

                     vykdydama savo funkcijas, tarnyba privalo paisyti fizinių asmenų teisių, susijusių su asmens duomenų tvarkymu, kaip pripažįstama Europos Sąjungos pagrindinių teisių chartijos 8 straipsnio 1 dalyje ir Sutarties 16 straipsnio 1 dalyje, taip pat tomis nuostatomis pagrįstuose teisės aktuose. Be to, tarnyba privalo laikytis griežtų konfidencialumo ir profesinės paslapties reikalavimų, nurodytų Reglamento (ES, Euratomas) Nr. 883/2013 10 straipsnyje, ir užtikrinti, kad būtų paisoma susijusių asmenų ir liudytojų procesinių teisių, visų pirma – susijusių asmenų nekaltumo prezumpcijos, nurodytų to reglamento 9 straipsnyje;

                     (6)

                     saugia elektronine aplinka, kurioje saugomi asmens duomenys, ir procedūrinėmis garantijomis bei griežtais konfidencialumo ir profesinės paslapties reikalavimais, nurodytais atitinkamai Reglamento (ES, Euratomas) Nr. 883/2013 9 ir 10 straipsniuose, užtikrinama aukšto lygio asmens duomenų apsauga nuo pavojų, galinčių grėsti duomenų subjektų, kurių asmens duomenys tvarkomi, teisėms ir laisvėms;

                     (7)

                     tam tikromis aplinkybėmis duomenų subjektų teises pagal Europos Parlamento ir Tarybos reglamentą (ES) 2018/1725 (3) būtina suderinti su tyrimo poreikiais ir keitimuisi informacija su kitomis kompetentingomis valdžios institucijomis taikomais konfidencialumo reikalavimais, be kita ko, visapusiškai paisyti kitų duomenų subjektų pagrindinių teisių ir laisvių. Tuo tikslu tarnyba turi galimybę pagal to reglamento 25 straipsnį apriboti 14–22, 35 ir 36 straipsnių, taip pat jo 4 straipsnio – tiek, kiek jo nuostatos atitinka to reglamento 14–22 straipsniuose nustatytas teises ir pareigas, – taikymą;

                     (8)

                     remdamasi Reglamento (ES, Euratomas) Nr. 883/2013 10 straipsnio 4 dalimi tarnyba paskyrė duomenų apsaugos pareigūną, kaip numatyta Europos Parlamento ir Tarybos reglamento (EB) Nr. 45/2001 (4) 24 straipsnyje;

                     (9)

                     siekiant užtikrinti, kad tarnybos tyrimai ir kita operatyvinė veikla būtų vykdomi konfidencialiai ir veiksmingai, kartu laikantis asmens duomenų apsaugos standartų, nustatytų Reglamentu (ES) 2018/1725, būtina priimti vidaus taisykles, pagal kurias tarnyba galėtų apriboti duomenų subjektų teises pagal to reglamento 25 straipsnį;

                     (10)

                     į šio teisės akto taikymo apimtį turėtų patekti visos duomenų tvarkymo operacijos, kurias tarnyba atlieka vykdydama nepriklausomų tyrimų funkciją. Tos vidaus taisyklės turėtų būti taikomos duomenų tvarkymo operacijoms, atliekamoms prieš pradedant tyrimus, Reglamento (ES, Euratomas) Nr. 883/2013 3 ir 4 straipsniuose nurodytų vidaus ir išorės tyrimų metu ir stebint tyrimų išvadų įgyvendinimą. Taisyklės turėtų būti taikomos duomenų tvarkymo operacijoms, kurios atliekamos įgyvendinant su tyrimų funkcija susijusią veiklą, kaip antai operacijoms, susijusioms su pranešimo apie sukčiavimą sistema, operatyvine analize, tarptautinio bendradarbiavimo duomenų bazėmis, taip pat operacijoms, per kurias, pavyzdžiui, administruojant DAP tyrimus arba kitus tarnybos skundų nagrinėjimo procesus, gali būti naudojami tyrimų duomenys. Be to, taisyklės turėtų būti taikomos tarnybos vykdomai pagalbos teikimo nacionalinėms valdžioms institucijoms ir tarptautinėmis organizacijoms ir bendradarbiavimo su šiomis institucijomis ir organizacijomis veiklai, nesusijusiai su tarnybos administraciniais tyrimais;

                     (11)

                     siekdama laikytis Reglamento (ES) 2018/1725 14, 15 ir 16 straipsnių, tarnyba turėtų skaidriai ir suprantamai informuoti visus fizinius asmenis apie savo veiklą, kurią vykdant tvarkomi jų asmens duomenys, ir jų teises, savo interneto svetainėje skelbdama duomenų apsaugos pranešimus, taip pat tinkamu būdu atskirai informuoti su tyrimu susijusius duomenų subjektus – susijusius asmenis, liudytojus ir informatorius;

                     (12)

                     nedarant poveikio Reglamentu (ES) 2018/1725 nustatytų išimčių taikymui, tarnybai gali reikėti apriboti informacijos teikimą duomenų subjektams ir kitų jų teisių taikymą, kad būtų apsaugoti jos vykdomi tyrimai, valstybių narių valdžios institucijų tyrimai ir procedūros, tyrimų priemonės ir metodai, taip pat kitų su jos tyrimais susijusių asmenų teisės;

                     (13)

                     kai kuriais atvejais pateikus tam tikrą informaciją duomenų subjektams arba atskleidus, kad vykdomas tyrimas, taptų neįmanoma pasiekti duomenų tvarkymo operacijos tikslo arba tai taptų rimta kliūtimi jį pasiekti, o tarnyba arba kompetentingos nacionalinės valdžios institucijos ir Sąjungos institucijos, organai, įstaigos ir agentūros ateityje negalėtų veiksmingai vykdyti tyrimų;

                     (14)

                     be to, tarnyba privalo apsaugoti informaciją apie vidaus ir išorės informatorių, taip pat liudytojų tapatybę; jie neturėtų nukentėti dėl savo bendradarbiavimo su tarnyba;

                     (15)

                     todėl duomenų tvarkymo operacijoms, kurios atliekamos tarnybai vykdant Sprendimo 1999/352/EB, EAPB, Euratomas 2 straipsnyje nustatytas užduotis, tarnybai gali reikėti taikyti tam tikrą apribojimų pagrindą, nurodytą Reglamento (ES) 2018/1725 25 straipsnyje;

                     (16)

                     be to, siekiant palaikyti veiksmingą bendradarbiavimą, tarnybai gali prireikti apriboti duomenų subjektų teisių taikymą, kad būtų užtikrinta informacijos, apimančios asmens duomenis, gaunamus iš Komisijos tarnybų ar kitų Sąjungos institucijų, organų, įstaigų ir agentūrų, valstybių narių ir trečiųjų valstybių kompetentingų institucijų ir tarptautinių organizacijų, apsauga. Tuo tikslu tarnyba turėtų konsultuotis su tomis tarnybomis, institucijomis, organais, agentūromis, valdžios institucijomis ir tarptautinėmis organizacijomis dėl atitinkamo tų apribojimų taikymo pagrindo, būtinumo ir proporcingumo;

                     (17)

                     vykdydama tyrimus tarnyba dažnai keičiasi informacija, įskaitant asmens duomenis, su, inter alia, Komisijos tarnybomis ir vykdomosiomis įstaigomis, padedančiomis Komisijos tarnyboms įgyvendinti jų programas. Remiantis Reglamento (ES) 2018/1725 25 straipsnio 5 dalimi, pagal kurią reikalaujama, kad vidaus taisyklės turi būti priimtos aukščiausiu susijusių Sąjungos institucijų, įstaigų, organų ir agentūrų valdymo lygmeniu, šis sprendimas turėtų apimti asmens duomenų, įeinančių į informaciją, kurią jos privalo perduoti tarnybai, tvarkymą. Todėl visos Komisijos tarnybos ir vykdomosios įstaigos, tvarkančios asmens duomenis laikydamosi savo pareigos informuoti tarnybą pagal Reglamento (ES, Euratomas) Nr. 883/2013 8 straipsnio 1 dalį arba jei tarnyba tokius asmens duomenis tvarko vykdydama savo užduotis, turėtų taikyti šiame sprendime nustatytas taisykles, siekdamos apsaugoti tarnybos atliekamas duomenų tvarkymo operacijas. Todėl susijusios Komisijos tarnybos ir vykdomosios įstaigos turėtų konsultuotis su tarnyba dėl atitinkamo tų apribojimų taikymo pagrindo, būtinumo ir proporcingumo, siekdamos užtikrinti nuoseklų jų taikymą;

                     (18)

                     tarnyba ir, kai tinkama, Komisijos tarnybos ir vykdomosios įstaigos visus apribojimus turėtų taikyti skaidriai ir atitinkamoje registracijos sistemoje registruoti kiekvieną apribojimų taikymo atvejį;

                     (19)

                     remiantis Reglamento (ES) 2018/1725 25 straipsnio 8 dalimi, duomenų valdytojai gali atidėti informacijos apie apribojimo taikymo priežastis pateikimą duomenų subjektui arba atsisakyti ją pateikti, jei ją pateikus būtų kaip nors trukdoma pasiekti apribojimo tikslą. Kaip antai, taikant 16 ir 35 straipsniuose numatytų teisių apribojimą, apie šį apribojimą pranešus būtų trukdoma pasiekti jo tikslą. Siekdama užtikrinti, kad duomenų subjekto teisė būti informuotam pagal Reglamento (ES) 2018/1725 16 ir 38 straipsnius būtų apribota tik tol, kol neišnyksta informacijos apie apribojimą pateikimo atidėjimo priežastys, tarnyba turėtų reguliariai peržiūrėti savo poziciją;

                     (20)

                     jei taikomas kitų duomenų subjektų teisių apribojimas, duomenų valdytojas turėtų vertinti kiekvieną atvejį atskirai ir nuspręsti, ar pranešus apie tą apribojimą būtų trukdoma pasiekti jo tikslą;

                     (21)

                     tarnybos duomenų apsaugos pareigūnas ir, kai tinkama, Komisijos arba susijusios vykdomosios įstaigos duomenų apsaugos pareigūnas taip pat turėtų atlikti nepriklausomą apribojimų taikymo peržiūrą, kad būtų užtikrinama, kad būtų laikomasi šio sprendimo;

                     (22)

                     Reglamentu (ES) 2018/1725 nuo jo įsigaliojimo dienos pakeičiamas Reglamentas (EB) Nr. 45/2001, nenustatant jokio pereinamojo laikotarpio. Reglamentu (EB) Nr. 45/2001 buvo numatyta galimybė tam tikroms teisėms taikyti apribojimus. Siekiant, kad nekiltų grėsmės tarnybos kompetencijai priklausančių tyrimų tikslui ir nebūtų daromas neigiamas poveikis kitų duomenų subjektų teisėms ir laisvėms, šis sprendimas turėtų įsigalioti nuo Reglamento (ES) 2018/1725 įsigaliojimo dienos;

                     (23)

                     2018 m. lapkričio 23 d. įvyko konsultacijos su Europos duomenų apsaugos priežiūros pareigūnu,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiuo sprendimu nustatomos taisyklės, kurių turi laikytis Europos kovos su sukčiavimu tarnyba (toliau – tarnyba), informuodama duomenų subjektus apie jų duomenų tvarkymą pagal Reglamento (ES) 2018/1725 14, 15 ir 16 straipsnius.
               Juo taip pat nustatomos sąlygos, kuriomis tarnyba gali pagal Reglamento (ES) 2018/1725 25 straipsnį apriboti to reglamento 4, 14–20 ir 35 straipsnių taikymą.

               2.   Šis sprendimas taikomas asmens duomenų tvarkymui, kurį tarnyba atlieka veiklos, kuria ji siekia vykdyti savo užduotis, nurodytas Sprendimo 1999/352/EB, EAPB, Euratomas 2 straipsnyje ir Reglamente (ES, Euratomas) Nr. 883/2013, arba su ja susijusiais tikslais.

               3.   Šis sprendimas taikomas asmens duomenų tvarkymui, kurį atlieka Komisijos tarnybos ir vykdomosios įstaigos tvarkydamos asmens duomenis, kurie įeina į informaciją, kurią jos turi perduoti tarnybai pagal Reglamento (ES, Euratomas) Nr. 883/2013 8 straipsnio 1 dalį, arba asmens duomenis, kuriuos tarnyba jau tvarkė šio straipsnio 2 dalyje nurodytos veiklos arba su ja susijusiais tikslais.

            2 straipsnis
            Taikytinos išimtys ir apribojimai

               1.   Tais atvejais, kai tarnyba vykdo savo funkcijas, susijusias su duomenų subjektų teisėmis pagal Reglamentą (ES) 2018/1725, ji įvertina, ar taikoma kuri nors iš tame reglamente nustatytų išimčių.

               2.   Pagal šio sprendimo 3–6 straipsnius tarnyba gali apriboti Reglamento (ES) 2018/1725 14–20 ir 35 straipsnių, taip pat 4 straipsnyje nustatyto skaidrumo principo – tiek, kiek jo nuostatos atitinka Reglamento (ES) 2018/1725 14–20 ir 35 straipsniuose nustatytas teises ir pareigas, – taikymą, kai tų teisių ir pareigų įgyvendinimas keltų grėsmę tarnybos tyrimo veiklos tikslui, be kita ko, dėl to, kad būtų atskleistos tyrimo priemonės ir metodai, arba darytų neigiamą poveikį kitų duomenų subjektų teisėms ir laisvėms.

               3.   Pagal šio sprendimo 3–6 straipsnius tarnyba gali toliau nurodytomis aplinkybėmis apriboti šio straipsnio 2 dalyje nurodytas teises ir pareigas, susijusias su asmens duomenimis, kurie gauti iš Komisijos tarnybų arba kitų Sąjungos institucijų, įstaigų, organų ir agentūrų, valstybių narių ar trečiųjų valstybių kompetentingų institucijų arba tarptautinių organizacijų:

                           a)

                           tais atvejais, kai Komisijos tarnybos arba kitos Sąjungos institucijos, įstaigos, organai ir agentūros galėtų apriboti tų teisių ir pareigų įgyvendinimą remdamosi kitais Reglamento (ES) 2018/1725 25 straipsnyje nurodytais aktais arba pagal to reglamento IX skyrių ar kitų Sąjungos institucijų, įstaigų, organų ir agentūrų steigimo aktus;

                           b)

                           tais atvejais, kai valstybių narių kompetentingos institucijos galėtų apriboti tų teisių ir pareigų įgyvendinimą remdamosi Europos Parlamento ir Tarybos reglamento (ES) 2016/679 (5) 23 straipsnyje nurodytais aktais arba pagal nacionalines priemones, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (6) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           c)

                           tais atvejais, kai tų teisių ir pareigų įgyvendinimas galėtų kelti grėsmę tarnybos bendradarbiavimui su trečiosiomis valstybėmis arba tarptautinėmis organizacijomis jai vykdant savo užduotis.

                     Prieš taikydama apribojimus pirmos pastraipos a ir b punktuose nurodytomis aplinkybėmis, tarnyba konsultuojasi su atitinkamomis Komisijos tarnybomis, Sąjungos institucijomis, įstaigomis, organais, agentūromis arba valstybių narių kompetentingomis institucijomis, išskyrus atvejus, kai jai yra aišku, kad apribojimo taikymas yra numatytas viename iš tuose punktuose nurodytų aktų.
               Pirmos pastraipos c punktas netaikomas tais atvejais, kai už Sąjungos interesą bendradarbiauti su trečiosiomis valstybėmis arba tarptautinėmis organizacijomis yra viršesni duomenų subjektų interesai arba pagrindinės teisės ir laisvės.

               4.   Tvarkydamos asmens duomenis 1 straipsnio 3 dalyje nurodytais atvejais Komisijos tarnybos ir vykdomosios įstaigos gali, jei reikia, taikyti apribojimus pagal šį sprendimą. Tuo tikslu jos konsultuojasi su tarnyba, nebent atitinkamoms Komisijos tarnyboms ar vykdomosioms įstaigoms aišku, kad apribojimo taikymas pagal šį sprendimą yra pagrįstas.

            3 straipsnis
            Informacijos teikimas duomenų subjektams

               1.   Tarnyba savo interneto svetainėje skelbia duomenų apsaugos pranešimus, kuriais visi duomenų subjektai informuojami apie jos veiklą, kurią vykdant tvarkomi jų asmens duomenys.

               2.   Tarnyba atskirai informuoja visus duomenų subjektus, kuriuos ji laiko susijusiais asmenimis, liudytojais arba informatoriais, kaip apibrėžta Reglamente (ES, Euratomas) Nr. 883/2013.

               3.   Tais atvejais, kai tarnyba visiškai ar iš dalies apriboja informacijos teikimą 2 dalyje nurodytiems duomenų subjektams, ji užfiksuoja apribojimo taikymo priežastis, įskaitant būtinybės taikyti apribojimą ir jo taikymo proporcingumo vertinimą.
               Tuo tikslu įraše nurodoma, kaip pateikus informaciją kiltų pavojus tarnybos tyrimo veiklos tikslui arba pagal 2 straipsnio 3 dalį taikomiems apribojimams arba būtų daromas neigiamas poveikis kitų duomenų subjektų teisėms ir laisvėms.
               Įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami. Europos duomenų apsaugos priežiūros pareigūno prašymu jie pateikiami jam susipažinti.

               4.   3 dalyje nurodytas apribojimas taikomas tol, kol neišnyksta jo taikymą pagrindžiančios priežastys.
               Jei apribojimo priežastys išnyksta, tarnyba pateikia duomenų subjektui atitinkamą informaciją ir nurodo apribojimo priežastis. Kartu tarnyba informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.
               Tarnyba peržiūri apribojimo taikymą kas šešis mėnesius nuo jo nustatymo ir baigdama atitinkamą tyrimą. Vėliau duomenų valdytojas kasmet įvertina, ar reikia apribojimą taikyti toliau.

            4 straipsnis
            Duomenų subjekto teisė susipažinti su duomenimis

               1.   Tuo atveju, jei duomenų subjektai pagal Reglamento (ES) 2018/1725 17 straipsnį prašo leisti susipažinti su savo asmens duomenimis, kurie buvo tvarkomi nagrinėjant vieną ar daugiau konkrečių bylų, arba su konkrečia duomenų tvarkymo operacija, vertindama prašymą tarnyba atsižvelgia tik į tuos asmens duomenis.

               2.   Kai tarnyba visiškai ar iš dalies apriboja Reglamento (ES) 2018/1725 17 straipsnyje nurodytą duomenų subjekto teisę susipažinti su duomenimis, ji imasi šių veiksmų:

                           a)

                           atsakyme į prašymą ji informuoja atitinkamą duomenų subjektą apie taikomą apribojimą ir pagrindines jo taikymo priežastis, taip pat apie galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui;

                           b)

                           ji registruoja apribojimo priežastis, įskaitant jo būtinumo ir proporcingumo vertinimą; tuo tikslu įraše nurodoma, kaip suteikus galimybę susipažinti su asmens duomenimis kiltų pavojus tarnybos tyrimo veiklos tikslui arba pagal 2 straipsnio 3 dalį taikomiems apribojimams arba būtų daromas neigiamas poveikis kitų duomenų subjektų teisėms ir laisvėms.

                     A punkte nurodytos informacijos pateikimas gali būti atidėtas, ji gali būti nepateikiama arba gali būti atsisakyta ją pateikti, kaip nurodyta Reglamento (ES) 2018/1725 25 straipsnio 8 dalyje.

               3.   2 dalies b punkte nurodytas įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami. Europos duomenų apsaugos priežiūros pareigūno prašymu jie pateikiami jam susipažinti. Taikoma Reglamento (ES) Nr. 2018/1725 25 straipsnio 7 dalis.

            5 straipsnis
            Teisė reikalauti ištaisyti asmens duomenis, juos ištrinti ir apriboti jų tvarkymą
            Kai tarnyba visiškai ar iš dalies apriboja Reglamento (ES) 2018/1725 18 straipsnyje, 19 straipsnio 1 dalyje ir 20 straipsnio 1 dalyje nurodytą teisės reikalauti ištaisyti asmens duomenis, juos ištrinti ir apriboti jų tvarkymą taikymą, ji imasi šio sprendimo 4 straipsnio 2 dalyje nustatytų veiksmų ir pagal šio sprendimo 4 straipsnio 3 dalį užregistruoja įrašą.

            6 straipsnis
            Pranešimas duomenų subjektui apie asmens duomenų saugumo pažeidimą
            Tais atvejais, kai tarnyba apriboja pranešimą duomenų subjektui apie asmens duomenų saugumo pažeidimus, kaip nurodyta Reglamento (ES) 2018/1725 35 straipsnyje, ji pagal šio sprendimo 3 straipsnio 3 dalį užfiksuoja ir užregistruoja apribojimo taikymo priežastis. Taikoma šio sprendimo 3 straipsnio 4 dalis.

            7 straipsnis
            Duomenų apsaugos pareigūno atliekamas patikrinimas

               1.   Kiekvienu atveju, kai pagal šį sprendimą apribojamos duomenų subjektų teisės, apie tai be reikalo nedelsiant informuojamas tarnybos duomenų apsaugos pareigūnas (toliau – tarnybos DAP). Tarnybos DAP suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.
               Tarnybos DAP gali prašyti patikrinti apribojimų taikymą. Tarnybos DAP raštu informuojamas apie patikrinimo, kurį prašyta atlikti, rezultatus.

               2.   Kai Komisijos tarnybos ir vykdomosios įstaigos tvarko asmenis duomenis 1 straipsnio 3 dalyje nurodytais atvejais, kiekvienu atveju, kai pagal šį sprendimą apribojamos duomenų subjektų teisės, apie tai be reikalo nedelsiant informuojamas Komisijos duomenų apsaugos pareigūnas (toliau – Komisijos DAP) arba atitinkamais atvejais susijusios vykdomosios įstaigos duomenų apsaugos pareigūnas (toliau – vykdomosios įstaigos DAP). Komisijos DAP arba atitinkamais atvejais vykdomosios įstaigos DAP prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.
               Komisijos DAP arba atitinkamais atvejais vykdomosios įstaigos DAP gali paprašyti patikrinti apribojimų taikymą. Komisijos DAP arba vykdomosios įstaigos DAP raštu informuojamas apie patikrinimo, kurį prašyta atlikti, rezultatus.

               3.   Visas keitimasis informacija su DAP procedūros metu registruojamas tinkama forma.

            8 straipsnis
            Įsigaliojimas
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. gruodžio 11 d.

            Priimta Briuselyje 2018 m. gruodžio 11 d.

                  Komisijos vardu

                  Pirmininkas

               Jean-Claude JUNCKER

            (1)  1999 m. balandžio 28 d. Komisijos sprendimas 1999/352/EB, EAPB, Euratomas dėl Europos kovos su sukčiavimu tarnybos (OLAF) įsteigimo (OL L 136, 1999 5 31, p. 20).

            (2)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, įstaigoms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (5)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (6)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: 2018 m. spalio 15 d. Tarybos sprendimas (ES) 2019/131 dėl Europos Sąjungos ir Šveicarijos Konfederacijos susitarimo pasikeičiant laiškais dėl prekių kilmės kumuliacijos taikymo tarp Europos Sąjungos, Šveicarijos Konfederacijos, Norvegijos Karalystės ir Turkijos Respublikos pagal bendrąją lengvatinių muitų tarifų sistemą sudarymo

text:
29.1.2019

                  LT

                  Europos Sąjungos oficialusis leidinys

                  L 25/1

         TARYBOS SPRENDIMAS (ES) 2019/131
         2018 m. spalio 15 d.
         dėl Europos Sąjungos ir Šveicarijos Konfederacijos susitarimo pasikeičiant laiškais dėl prekių kilmės kumuliacijos taikymo tarp Europos Sąjungos, Šveicarijos Konfederacijos, Norvegijos Karalystės ir Turkijos Respublikos pagal bendrąją lengvatinių muitų tarifų sistemą sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalį kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     pagal Komisijos deleguotojo reglamento (ES) 2015/2446 (2) 41 straipsnio b punktą Norvegijoje, Šveicarijoje ar Turkijoje gauti produktai, kuriuose yra ne vien tik tose šalyse gautų medžiagų, jeigu tos medžiagos buvo pakankamai apdorotos arba perdirbtos, kaip apibrėžta to Deleguotojo reglamento 45 straipsnyje, laikomi kilusiais iš lengvatomis besinaudojančios šalies;

                     (2)

                     pagal Deleguotojo reglamento (ES) 2015/2446 54 straipsnį kumuliacijos sistema yra taikoma su sąlyga, kad, remiantis abipusiškumo principu, Šveicarija taikys tą patį režimą lengvatomis besinaudojančių šalių kilmės produktams, kurių sudėtyje yra Sąjungos kilmės medžiagų;

                     (3)

                     kiek tai susiję su Šveicarija, kumuliacijos sistema iš pradžių įdiegta sudarius Sąjungos ir Šveicarijos susitarimą pasikeičiant laiškais. Pasikeitimas laiškais įvyko 2000 m. gruodžio 14 d., Tarybai jį patvirtinus Sprendimu 2001/101/EB (3);

                     (4)

                     siekdama užtikrinti prekių kilmės sąvokos, atitinkančios Sąjungos bendrosios lengvatinių muitų tarifų sistemos (toliau – BLS) prekių kilmės taisyklėse nustatytą sąvoką, taikymą, Šveicarija iš dalies pakeitė savo BLS prekių kilmės taisykles. Todėl būtina iš dalies pakeisti Sąjungos ir Šveicarijos susitarimą pasikeičiant laiškais;

                     (5)

                     siekiant palengvinti Sąjungos, Norvegijos, Šveicarijos ir Turkijos tarpusavio prekybą, reikėtų, kad Sąjungos, Norvegijos ir Šveicarijos abipusio A formos prekių kilmės pakaitinių sertifikatų pripažinimo sistema toliau veiktų pagal iš dalies pakeistą susitarimą pasikeičiant laiškais ir būtų tam tikromis sąlygomis taikoma Turkijos;

                     (6)

                     be to, po 2010 m. reformos Sąjungos BLS prekių kilmės taisyklėse numatyta įgyvendinti naują registruotųjų eksportuotojų vykdomo prekių kilmės įrodymų nustatymo sistemą, kuri turi būti pradėta taikyti 2017 m. sausio 1 d. Šiuo atžvilgiu taip pat reikia padaryti susitarimo pasikeičiant laiškais pakeitimus;

                     (7)

                     siekiant pasirengti tos naujos sistemos ir su ja susijusių taisyklių taikymui, 2012 m. kovo 8 d. Taryba įgaliojo Komisiją derėtis dėl susitarimo pasikeičiant laiškais su Šveicarija dėl A formos prekių kilmės pakaitinių sertifikatų arba pakaitinių pareiškimų apie prekių kilmę abipusio pripažinimo, kuriame nustatoma, kad į Sąjungos muitų teritoriją įvežtiems produktams, kurių sudėties kilmės šalis yra Norvegija, Šveicarija arba Turkija, turi būti taikomas toks pats režimas kaip produktams, kurių sudėties kilmės šalis yra Sąjunga;

                     (8)

                     Komisija vykdė derybas su Šveicarija, ko pasekoje sudarytas Europos Sąjungos ir Šveicarijos Konfederacijos susitarimas pasikeičiant laiškais dėl prekių kilmės kumuliacijos taikymo tarp Europos Sąjungos, Šveicarijos Konfederacijos, Norvegijos Karalystės ir Turkijos Respublikos pagal bendrąją lengvatinių muitų tarifų sistemą (toliau – Susitarimas);

                     (9)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Šveicarijos Konfederacijos susitarimas pasikeičiant laiškais dėl prekių kilmės kumuliacijos taikymo tarp Europos Sąjungos, Šveicarijos Konfederacijos, Norvegijos Karalsystės ir Turkijos Respublikos pagal bendrąją lengvatinių muitų tarifų sistemą.
            Susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia Susitarimo 18 punkte numatytą pranešimą. (4)

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               E. KÖSTINGER

            (1)  Pritarimas (dar nepaskelbtas Oficialiajame leidinyje).

            (2)  2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

            (3)  2000 m. gruodžio 5 d. Tarybos sprendimas 2001/101/EB dėl Bendrijos ir kiekvienos ELPA valstybės, kuri pagal bendrąja lengvatų sistemą suteikia tarifų lengvatas (Norvegija ir Šveicarija), su sąlyga, kad į Bendrijos muitinės teritoriją įvežtoms prekėms, kurių sudėties kilmės šalis yra Norvegija ar Šveicarija, taikomas toks pats režimas kaip prekėms, kurių sudėties kilmės šalis yra Bendrija (tarpusavio susitarimas), susitarimo pasikeičiant raštais patvirtinimo (OL L 38, 2001 2 8, p. 24).

            (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. vasario 1 d. Valstybių narių vyriausybių atstovų sprendimas (ES, Euratomas) 2019/164, kuriuo skiriami du Teisingumo Teismo teisėjai ir vienas generalinis advokatas

text:
4.2.2019

                  LT

                  Europos Sąjungos oficialusis leidinys

                  L 32/7

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2019/164
         2019 m. vasario 1 d.
         kuriuo skiriami du Teisingumo Teismo teisėjai ir vienas generalinis advokatas
         EUROPOS SĄJUNGOS VALSTYBIŲ NARIŲ VYRIAUYBIŲ ATSTOVAI,
         atsižvelgdami į Europos Sąjungos sutartį, ypač į jos 19 straipsnį,
         atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
         atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
         kadangi:

                     (1)

                     2018 m. spalio 6 d. baigėsi keturiolikos Teisingumo Teismo teisėjų ir penkių generalinių advokatų kadencija. Todėl reikėtų paskirti asmenis į pareigas, į kurias jų dar nebuvo paskirta;

                     (2)

                     į Teisingumo Teismo teisėjo vietą buvo pasiūlyta Christopher VAJDA kandidatūra. Į Teisingumo Teismo generalinio advokato vietą buvo pasiūlyta Priit PIKAMÄE kandidatūra;

                     (3)

                     kalbant apie Jungtinės Didžiosios Britanijos ir Šiaurės Airijos Karalystės Vyriausybės pasiūlyto kandidato – C. VAJDA – kadenciją, ji baigsis 2024 m. spalio 6 d. arba Jungtinės Karalystės išstojimo iš Europos Sąjungos dieną, jei pastarasis terminas ankstesnis. Be to, 2024 m. spalio 6 d. baigsis generalinio advokato kadencija;

                     (4)

                     be to, pagal Protokolo Nr. 3 dėl Europos Sąjungos Teisingumo Teismo statuto 5 ir 7 straipsnius ir atsižvelgiant į Allan ROSAS atsistatydinimą nuo 2019 m. spalio 7 d., turėtų būti paskirtas Teisingumo Teismo teisėjas likusiam Allan ROSAS kadencijos laikui iki 2021 m. spalio 6 d.;

                     (5)

                     į atsilaisvinusią vietą buvo pasiūlyta Niilo JÄÄSKINEN kandidatūra;

                     (6)

                     Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl šių kandidatų tinkamumo eiti Teisingumo Teismo teisėjo ir generalinio advokato pareigas,

               PRIĖMĖ ŠĮ SPRENDIMĄ:

            1 straipsnis

               1.   Christopher VAJDA skiriamas Teisingumo Teismo teisėju laikotarpiui nuo šio sprendimo įsigaliojimo dienos iki 2024 m. spalio 6 d. arba iki Jungtinės Karalystės išstojimo iš Europos Sąjungos dienos, jei pastarasis terminas ankstesnis.

               2.   Priit PIKAMÄE skiriamas Teisingumo Teismo generaliniu advokatu laikotarpiui nuo šio sprendimo įsigaliojimo dienos iki 2024 m. spalio 6 d.

               3.   Niilo JÄÄSKINEN skiriamas Teisingumo Teismo teisėju laikotarpiui nuo 2019 m. spalio 7 d. iki 2021 m. spalio 6 d.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. vasario 1 d.

                  Pirmininkė

               L. ODOBESCU